REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/211-23

18. oktobar 2023. godine

B e o g r a d

ZAPISNIK

37. SEDNICE ODBORA ZA FINANSIJE,
REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 18. OKTOBRA 2023. GODINE U ZAJEČARU

Sednica je počela u 11,25 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Miroslav Kondić, Svetlana Milijić, Nikola Radosavljević, Tijana Davidovac i Dragan M. Marković.

Sednici su prisustvovali zamenici članova Odbora: Bratimir Vasiljević (zamenik Ane Beloice Martać), Darko Jovanović (zamenik Aleksandre Tomić), Zoran Stojanović (zamenik Veroljuba Stevanovića) i Dejan Manić (zamenik Vojislava Vujića).

Sednici nisu prisustvovali članovi Odbora: Dušan Bajatović, Vladimir Obradović, Miroslav Aleksić, Bojana Bukumirović, Nebojša Zelenović, Rozalija Ekres, niti njihovi zamenici.

Na poziv predsednika Odbora, sednici su prisustvovali predstavnici Državne revizorske institucije: dr Duško Pejović, predsednik i generalni državni revizor, Nevenka Bojanić, član Saveta, Ljiljana Dimitrijević, član Saveta, Marijana Simović, član Saveta, Željko Motić, vrhovni državni revizor, Dragan Golubović, vrhovni državni revizor, i Ivana Jevtić Stevanović, ovlašćeni državni revizor.

Na poziv predsednika Odbora, sednici su prisustvovali i predstavnici Grada Zaječara: Boško Ničić, gradonačelnik, Slobodan Videnović, načelnik Gradske uprave, Sunčica Lalić Stojanović, pomoćnik gradonačelnika, Ivan Živković, načelnik Odeljenja za lokalni ekonomski razvoj, Valentina Đuričić, načelnik Odeljenja za finansije, Gabrijela Rituper Begić, šef budžeta, Bratislav Stanić, JKP „Vodovod“, i Nebojša Božinović, JKP „Zaječar“.

Na predlog predsednika, Odbor je, jednoglasno (10 glasova za), utvrdio sledeći

D n e v n i r e d:

 1. Predstavljanje revizorskih izveštaja korisnika javnih sredstava - grad Zaječar:

 - Izveštaj o reviziji konsolidovanih finansijskih izveštaja završnog računa budžeta grada Zaječara za 2019. godinu (broj 400-1226/20 od 2. septembra 2020. godine);

 - Izveštaj o reviziji svrsishodnosti poslovanja – „Uticaj pripreme odluke o budžetu jedinica lokalne samouprave na efikasno i efektivno korišćenje budžetskih sredstava iz 2022. godine“ (broj 400-2818/22 od 19. novembra 2022. godine);

 - Izveštaj o reviziji finansijskih izveštaja i pravilnosti poslovanja JKP „Vodovod“, Zaječar za 2017. godinu (broj 400-3741/18 od 5. decembra 2018. godine);

 - Izveštaj o reviziji pravilnosti poslovanja u delu primene zakona koji regulišu obračun i isplatu zarada kod Javnog komunalno – stambenog preduzeća „Zaječar“, Zaječar za 2017. godinu (broj 400-3746/18 od 5. decembra 2018. godine);

 - Izveštaj o reviziji finansijskih izveštaja Apotekarske ustanove Zaječar, Zaječar za 2020. godinu (broj 400-1602/21 od 14. septembra 2021. godine);

 2. Razmatranje objedinjenog izveštaja o revizijama pravilnosti i svrsishodnosti poslovanja „Pravilnost i efikasnost planiranja javnih nabavki u jedinicama lokalne vlasti kod direktnih korisnika budžetskih sredstava“ (broj 400-1224/23 od 21. juna 2023. godine).

Pre prelaska na rad po utvrđenim tačkama dnevnog reda, predsednik Odbora je podsetio članove i zamenike članova Odbora da se održavanjem ove sednice u Zaječaru, odnosno van sedišta Narodne skupštine, ispunjava obaveza koja proizilazi iz Akcionog plana za sprovođenje vladinog Programa reforme upravljanja javnim finansijama, a to je obaveza da ovaj odbor razmotri izveštaje DRI o obavljenim revizijama pojedinih korisnika javnih sredstava.

U nastavku, predsednik Odbora Veroljub Arsić dao je reč Bošku Ničiću, gradonačelniku Grada Zaječara. Gradonačelnik je ukazao na to da se Gradska uprava potrudila da otkloni većinu primedbi koju je DRI imala u sprovedenoj reviziji Grada Zaječara.

**Prva tačka dnevnog reda: Predstavljanje revizorskih izveštaja korisnika javnih sredstava - grad Zaječar: Izveštaj o reviziji konsolidovanih finansijskih izveštaja završnog računa budžeta grada Zaječara za 2019. godinu; Izveštaj o reviziji svrsishodnosti poslovanja – „Uticaj pripreme odluke o budžetu jedinica lokalne samouprave na efikasno i efektivno korišćenje budžetskih sredstava iz 2022. godine“; Izveštaj o reviziji finansijskih izveštaja i pravilnosti poslovanja JKP „Vodovod“, Zaječar za 2017. godinu; Izveštaj o reviziji pravilnosti poslovanja u delu primene zakona koji regulišu obračun i isplatu zarada kod Javnog komunalno – stambenog preduzeća „Zaječar“, Zaječar za 2017. godinu; Izveštaj o reviziji finansijskih izveštaja Apotekarske ustanove Zaječar, Zaječar za 2020. godinu**

Dr Duško Pejović, predsednik Saveta DRI i generalni državni revizor, predstavio je ukratko svih pet izveštaja o reviziji, navodeći pojedinačno za svaki izveštaj izraženo mišljenje i date preporuke za otklanjanje nepravilnosti utvrđenih u postupku revizije.

Diskusije po ovoj tački dnevnog reda nije bilo.

**Druga tačka dnevnog reda: Razmatranje objedinjenog izveštaja o revizijama pravilnosti i svrsishodnosti poslovanja „Pravilnost i efikasnost planiranja javnih nabavki u jedinicama lokalne vlasti kod direktnih korisnika budžetskih sredstava“**

Ivana Jevtić Stevanović, ovlašćeni državni revizor, obrazložila je objedinjeni izveštaj o pravilnosti i efikasnosti planiranja javnih nabavki, ukazujući na najčešće probleme u planiranju javnih nabavki, kao i da je ukupno data 131 preporuka. Kao ključnu preporuku navela je da je potrebno u planiranje uključiti sve aktere kako bi se utvrdile prioritetne potrebe, što bi doprinelo adekvatnom upravljanju i raspolaganju budžetskim sredstvima u toku godine.

Diskusije po ovoj tački dnevnog reda nije bilo.

Sednica je završena u 13,05 časova.

Sednica je tonski snimana.

 SEKRETAR PREDSEDNIK

Tijana Ignjatović Veroljub Arsić